Beluský, Martin, poslanec NR SR (2022-02-11):
Ďakujem za slovo, pán predseda, predsedajúci. Vážené panie poslankyne, páni poslanci, pán navrhovateľ, ja by som sa chcel tiež k tomuto návrhu vyjadriť, pretože už tu padlo niekoľko názorov k tomuto návrhu zákona. A ja budem možno trošku mať iný k tomu prístup alebo postoj ako moji opoziční kolegovia a rád by som ten postoj aj vysvetlil. Keď Ústavný súd rozhodol o tom, že vlastne nemôže byť referendum o skrátení volebného obdobia, musím povedať, že som bol nemilo prekvapený, pretože som bol presvedčený – ale bol to môj názor laika, ja nie som právnik –, že to určite bude možné, pretože mám jednak z minulosti už skúsenosti, však volebné obdobie bolo niekoľkokrát ústavným zákonom skrátené, naposledy v roku 2011 a potom boli voľby v roku 2012, a takisto referendum na úrovni komunálu je takisto bežné, odvolávajú sa starostovia, je ten inštitút v zákone, nebolo to nikdy napadnuté ani nebolo to Ústavným súdom označené ako protiústavné. Ale v poriadku, Ústavný súd povedal, môže to byť, ale musí to byť v ústave napísané, a našou úlohou ako zákonodarcov je teraz pristúpiť k legislatívnym zmenám, ktoré budú viesť k takémuto návrhu. Už sme tu nejakú iniciatívu zo strany opozície mali, tá nebola zatiaľ úspešná, teraz s tým prichádza koaličný poslanec, pán poslanec Svrček za hnutie SME RODINA. Ja musím povedať, že ja to oceňujem. Samozrejmé, že ten návrh nie je dokonalý, ale aspoň to, že sa tu o tom bavíme ako o koaličnom návrhu, je podľa mňa určitý pokrok. Zavádza sa tu teda inštitút, že bude možné skrátiť prebiehajúce volebné obdobie ústavným zákonom alebo referendom, teda tak, ako to žiada Ústavný súd. A okrem toho je tu navyše aj ďalšia zmena, v čl. 98 sa mení formulácia ods. 2, podľa ktorej návrhy prijaté v referende vyhlási predseda Národnej rady Slovenskej republiky rovnako ako zákon. To tu už aj spomínal pán poslanec Susko. V súčasnosti je tá kompetencia daná celej Národnej rade a naozaj je, to bola taká veľmi zvláštna kompetencia. Pretože jednak sa vyjadria ľudia v samotnom referende, prejavia svoju vôľu, referendum môže byť kľudne úspešné, ale potom ešte je tu stále Národná rada, ktorá by mala vyhlásiť tieto výsledky a je tu stále tá možnosť, že sa budú niektorí poslanci odvolávať na to, že nie sú viazaní žiadnymi príkazmi a jednoducho nepodporia to vyhlásenie, ale určite je to podľa mňa posun dopredu a treba aj to oceniť, že to ide teda nad rámec toho, čo rozhodol Ústavný súd vo svojom výroku. Ja by som sa chcel pána predkladateľa spýtať aj ďalšiu vec, pretože v minulom volebnom období hnutie SME RODINA dvakrát prišlo s novelou ústavy týkajúcou sa referenda. V obidvoch, obidvakrát navrhovali, aby sa výsledky referenda, aby výsledky referenda boli platné, ak sa na ňom zúčastnilo aspoň 30 % oprávnených voličov a ak bolo rozhodnutie prijaté nadpolovičnou väčšinou účastníkov referenda. To tam teraz nie je dané, ale chcel by som počuť od navrhovateľa, či je otvorený alebo či je hnutie SME RODINA otvorené aj tomu, aby sme sa v druhom čítaní bavili aj o vykonateľnosti samotného referenda. Pretože keď tam dáme len tú kompetenciu skrátiť volebné obdobie, ale nebudeme zlepšovať vykonateľnosť, tak podľa mňa tá snaha môže byť jednoducho zmarená. My sme navrhovali aj v minulom volebnom období, aj v tomto volebnom období aj úpravu tých 350-tisíc podpisov. Tiež sme navrhovali zníženie tých 50 % a ak tento návrh zákona prejde do druhého čítania, tak určite tieto naše návrhy dáme formou pozmeňujúceho návrhu, pretože pri každej možnej debate, pri ktorej sa bavíme o vykonateľnosti referenda, je podľa mňa potrebné, aby sme tieto návrhy predkladali. Áno, je pravda, že tá účinnosť je navrhnutá až od roku 2024, teda podľa súčasného návrhu by, ak by to bolo prijaté tak, ako je to navrhnuté, tak by sa to referendum nemohlo konať v tomto volebnom období. Ale stále je to podľa mňa zlepšenie existujúceho stavu, aj keď v budúcnosti, ale predsa len tí občania by mali mať to právo odvolať aj vládu po roku 2024 v ďalších, nasledujúcich volebných obdobiach. Čiže podľa mňa, ja nevidím dôvod nezahlasovať za tento návrh zákona iba kvôli tomu, že tam je tá účinnosť nastavená nie tak, ako by sme si predstavovali, a takisto si myslím, že v druhom čítaní môžeme predsa predložiť návrh, aby sa to zmenilo. Rokovať budeme mať ešte mesiac čas, takže nevidím dôvod na to, aby sme to nepodporili. Takisto čo treba oceniť a nikto to tu z opozície nepovedal, že hnutie SME RODINA tento návrh predložili, predložili v rozpore s koaličnou zmluvou, pretože nebola na tom dohoda v koalícii. Aj to ja si teda vážim, že tu máme koaličný návrh napriek tomu, že s tým celá koalícia nesúhlasila, a stále je tu nádej, že by to mohlo prejsť. Možno by niekto mohol povedať, že to teraz bude na šesť mesiacov zablokované, pretože to neprejde, pretože v koalícii nie je podpora, ale máme tu takisto opozičný návrh, ktorý tiež pravdepodobne neprejde a treba ten návrh opakovane dávať, až kým nebude úspešný, či to bude zo strany koalície alebo zo strany opozície. Chcem povedať členom opozičných politických strán, už za stranu HLAS tu bolo povedané, že ten návrh podporia, ja takisto budem na našom klube navrhovať, aby sme tento návrh podporili. A chcem tak vyzvať aj ostatných kolegov, aby hlasovali za, pretože bola by podľa mňa obrovská chyba, keby sme nevyužili túto príležitosť a nedali možnosť prerokovať tento návrh zákona v druhom čítaní. Ešte by som chcel reagovať na to, čo tu povedal pán poslanec Kazda vo svojej faktickej poznámke, kde povedal, že on teda nechce podporiť tento návrh, lebo podľa neho ak by bolo možnosť referendom skrátiť volebné obdobie, tak sa vláda alebo vlády by sa báli robiť akékoľvek reformy, čo je podľa mňa absolútny nezmysel sa tu oháňať nejakými argumentáciami, a pritom máme predsa možnosť vidieť z minulosti, že vlády prijímali v minulosti referendá, teda pardon, reformy a potom ich ľudia zvolili znovu v ďalších voľbách do parlamentu. A ak by tento argument platil, tak by ju predsa nerobila žiadna vláda ani počas štvorročného obdobia, pretože by sa báli, že by v ďalších voľbách nedostali podporu. Čiže takýto argument je absolútne nezmyselný a radšej ak nejakí koaliční poslanci chcú vystúpiť s dôvodmi, prečo nechcú podporiť tento návrh zákona, tak ich k tomu vyzývam, ale aby tie argumenty boli naozaj racionálne. Ďakujem veľmi pekne predkladateľovi a určite budem hlasovať za.